મૂળભૂત રીતે ગ્લોબ થિયેટર ઈ.સ. ૧૫૯૯માં બાંધવામાં આવ્યું હતું અને આપણા પ્રિય શેક્સપિયર તેના સાડા બાર ટકાના ભાગીદાર હતા. ઈ.સ. ૧૬૧૩માં ‘હેન્રી ધ એઈટ્થ’ની રજૂઆત દરમિયાન એક તોપ ફોડવામાં આવી અને તેનાથી આગ લાગતાં આ થિયેટર બળી ગયું. પછીના જ વર્ષે તેનું પુનઃનિર્માણ થયું અને તે ઈ.સ. ૧૬૪૨ સુધી ચાલ્યું. ત્યાર બાદ તેને ‘પ્યુરીટન્સ’ દ્વારા બંધ કરવામાં આવ્યું. પછી બધા આ ગ્લોબ થિયેટરને ભૂલી ગયા અને તે છેક એટલે સુધી કે તે ક્યાં બંધાયું હતું તે ચોક્કસ સ્થળ પણ ભૂલાઈ ગયું. પછી છેક ઈ.સ. ૧૯૯૭માં તેનું પુનઃ નિર્માણ થયું જે મૂળજગ્યાથી થોડાક ફૂટ દૂર છે. (૭૫૦ ફીટ) બાંધકામની દ્રષ્ટિએ ગ્લોબને ‘એમ્ફિથિયેટર’ ગણવામાં આવે છે. થિયેટરના બાંધકામમાં તમામ પારંપરિક મૂલ્યો જાળવી રાખવામાં આવ્યા છે. એ સમયે જે ‘પીટ ક્લાસ’ માટે પીટ રહેતો તે પણ છે અને ત્યાં હવે સાતસો માણસો ઊભા-ઊભા નાટક જુવે છે. બેઠકો ત્રણ સ્તરમાં છે.